钦定古今图书集成/明伦汇编/官常典/第504卷 > 赵延溥
## 钦定古今图书集成/明伦汇编/官常典/第504卷 > 赵延溥

按《宋史赵晁传》：“晁子延溥，周显德中以父任补左班
殿直。宋初为铁骑指挥使。开宝初，太祖亲征晋阳，太
宗守京邑，延溥以所部为帐下牙军，转殿前散员指
挥使。九年，改铁骑都虞候。太宗即位，迁散指挥都虞
候，领思州刺史。太平兴国二年，转内殿直都虞候。三
年，改马步军都虞候。从平太原，略地燕、蓟，六军扈从”
有后期至者，帝怒，欲寘于法。延溥遂进曰：“陛下巡行
边陲，以防御外侮，今契丹未殄而诛谴将士，若举后
图，谁为陛下戮力乎？”帝嘉纳之。师还，迁内外马步军
都军头、领本州防御使。五年，殿前白进超卒，即日以
延溥为日骑、天武左右厢都指挥使，兼权殿前都虞
候事。坐遣亲吏市竹木，所过关渡矫“称制免算，责授
登州团练使，令赴任。”是冬，帝北巡至大名，复以延溥
为本州防御使，即命为幽州东路行营壕砦都监，诏
修缘边城垒。逾年，加凉州观察使，仍判登州。又为镇
州兵马都部署，俄判霸州。雍熙二年，改蔚州观察使、
判冀州。会命曹彬等北征，又与内衣库使张绍勍、引
进副使董愿为幽州西北道行营都监。师还，命知贝
州，改滑州部署。四年，再知贝州，以疾求代，代未至，卒年五十。赠天德军节度。子承彬。